Document ID: 32003D0066

Απόφαση της Επιτροπής
της 28ης Ιανουαρίου 2003
για την παράταση της χρονικής περιόδου που αναφέρεται στο άρθρο 21 παράγραφος 3 της οδηγίας 2002/56/ΕΚ του Συμβουλίου περί εμπορίας σπόρων γεωμήλων προς φύτευση που επιτρέπει στα κράτη μέλη να παρατείνουν την περίοδο ισχύος των αποφάσεων οι οποίες αφορούν την ισοδυναμία των σπόρων γεωμήλων προς φύτευση από τρίτες χώρες
[κοινοποιηθείσα υπό τον αριθμό Ε(2003) 351]
(Κείμενο που παρουσιάζει ενδιαφέρον για τον ΕΟΧ)
(2003/66/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/56/ΕΚ του Συμβουλίου, της 13ης Ιουνίου 2002, περί εμπορίας σπόρων γεωμήλων προς φύτευση(1), και ιδίως το άρθρο 23 παράγραφος 3 δεύτερο εδάφιο,
Εκτιμώντας τα ακόλουθα:
(1) Η οδηγία 2002/56/ΕΚ προβλέπει ότι, από ορισμένες ημερομηνίες και μετά, τα κράτη μέλη δεν δύνανται πλέον να καθορίζουν κατά το δοκούν την ισοδυναμία μεταξύ των γεωμήλων προς φύτευση που έχουν συγκομισθεί σε τρίτες χώρες και των γεωμήλων προς φύτευση που έχουν συγκομισθεί εντός της Κοινότητας και που πληρούν τις απαιτήσεις της εν λόγω οδηγίας.
(2) Ωστόσο, δεδομένου ότι δεν έχουν ακόμη περατωθεί οι εργασίες για τον καθορισμό της κοινοτικής ισοδυναμίας για τους σπόρους γεωμήλων προς φύτευση από όλες τις σχετικές τρίτες χώρες, η οδηγία 2002/56/ΕΚ επιτρέπει στα κράτη μέλη να παρατείνουν μέχρι τις 31 Μαρτίου 2002 τη χρονική περίοδο ισχύος των αποφάσεων ισοδυναμίας τις οποίες είχαν ήδη λάβει για τους σπόρους γεωμήλων προς φύτευση από ορισμένες τρίτες χώρες που δεν καλύπτονται από την κοινοτική ισοδυναμία.
(3) Λόγω της έλλειψης κοινοτικών κανόνων σχετικά με την ισοδυναμία μεταξύ των γεωμήλων προς φύτευση που έχουν συγκομισθεί σε τρίτες χώρες και των σπόρων γεωμήλων προς φύτευση που έχουν συγκομισθεί στην Κοινότητα, πρέπει να παραταθεί η έγκριση που χορηγήθηκε στα κράτη μέλη με την οδηγία 2002/56/ΕΚ για την παράταση της περιόδου ισχύος των αποφάσεων ισοδυναμίας.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκομικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 21 παράγραφος 3 πρώτο εδάφιο της οδηγίας 2002/56/ΕΚ, η ημερομηνία "31 Μαρτίου 2002" αντικαθίσταται από την ημερομηνία "31 Μαρτίου 2005".
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Ιανουαρίου 2003.

Labels: 3
17
6